b'\n_START_ARTICLE_\nDrinkki\n_START_PARAGRAPH_\nDrinkki (tunnetaan my\xc3\xb6s cocktailina eli kimarana) on alkoholipohjainen juomasekoitus. Drinkkej\xc3\xa4 voi tehd\xc3\xa4 my\xc3\xb6s alkoholittomina. Alkoholien lis\xc3\xa4ksi k\xc3\xa4ytet\xc3\xa4\xc3\xa4n drinkkeihin yleens\xc3\xa4 alkoholittomia juomia kuten virvoitusjuomia ja mehuja. Usein ne ovat koristeellisia ja niiden maut ovat hyvin vaihtelevia.\n_START_SECTION_\nCocktailien synty\n_START_PARAGRAPH_\nDrinkkien historiasta l\xc3\xb6ytyy monia eri tarinoita alkoholipohjaisten juomien kehittymisest\xc3\xa4 n\xc3\xa4ytt\xc3\xa4viksi juomasekoituksiksi. Er\xc3\xa4\xc3\xa4n tarinan mukaan cocktailit keksittiin Yhdysvaltojen kieltolain aikaan Los Angelesin salakapakoissa, joissa kehittyi tarve maustamalla ja koristelemalla vied\xc3\xa4 huomio kotipolttoisen viinan pahasta mausta. Kerrotaan my\xc3\xb6s, ett\xc3\xa4 t\xc3\xa4\xc3\xa4ll\xc3\xa4 joku asiakkaista olisi todennut juoman olevan \xe2\x80\x9dkorea kuin kukon pyrst\xc3\xb6 (kukko = cock, pyrst\xc3\xb6 = tail)\xe2\x80\x9d, ja n\xc3\xa4in olisi cocktail saanut nimens\xc3\xa4.\n_START_SECTION_\nValmistustapoja\n_START_PARAGRAPH_\nDrinkkej\xc3\xa4 voidaan valmistaa kolmella eri tavalla, rakentamalla, ravistamalla tai sekoittamalla.\n_START_SECTION_\nRakentaminen\n_START_PARAGRAPH_\nKun drinkki rakennetaan, valmistetaan juoma suoraan tarjoiluastiaan kaataen ainesosat miedoimmasta vahvimpaan ja eniten sokeria sis\xc3\xa4lt\xc3\xa4v\xc3\xa4st\xc3\xa4 v\xc3\xa4hiten sokeria sis\xc3\xa4lt\xc3\xa4v\xc3\xa4\xc3\xa4n. Ensin siis sokeriliemet ja siirapit, sitten mehut, seuraavaksi lik\xc3\xb6\xc3\xb6rit ja viimeiseksi v\xc3\xa4kev\xc3\xa4t sokerittomat alkoholit. T\xc3\xa4ll\xc3\xa4 tavoin juoman menness\xc3\xa4 pilalle tai kaatuessa siit\xc3\xa4 aiheutunut kustannus on mahdollisimman pieni. Samalla pystyt\xc3\xa4\xc3\xa4n jo hieman \xe2\x80\x9desipesem\xc3\xa4\xc3\xa4n\xe2\x80\x9d muun muassa mittav\xc3\xa4lineet.\n_START_SECTION_\nRavistaminen\n_START_PARAGRAPH_\nDrinkit ravistellaan yleens\xc3\xa4 silloin kun mukana on ainesosia jotka tavallisesti eiv\xc3\xa4t sekoittuisi kesken\xc3\xa4\xc3\xa4n (esimerkiksi kerma, sokeri, siirapit ja jotkin hedelm\xc3\xa4mehuista). Ravistamisessa k\xc3\xa4ytet\xc3\xa4\xc3\xa4n apuna cocktailravistinta eli shakeria, joka t\xc3\xa4ytet\xc3\xa4\xc3\xa4n korkeintaan puoleen sen omasta tilavuudesta. Ravistuksen on my\xc3\xb6s m\xc3\xa4\xc3\xa4r\xc3\xa4 viilent\xc3\xa4\xc3\xa4 drinkki\xc3\xa4.\n_START_SECTION_\nSekoittaminen\n_START_PARAGRAPH_\nSekoittamista k\xc3\xa4ytet\xc3\xa4\xc3\xa4n yleens\xc3\xa4 silloin, kun mukana on helposti toisiinsa liukenevia ainesosia. Sekoitettaessa k\xc3\xa4ytet\xc3\xa4\xc3\xa4n sekoitusastiaa sek\xc3\xa4 baarilusikkaa, ja sekoittamisen j\xc3\xa4lkeen sekoitus siirret\xc3\xa4\xc3\xa4n tarjoiluastiaan nopeasti, etteiv\xc3\xa4t sulavat j\xc3\xa4\xc3\xa4t aiheuta drinkin vesittymist\xc3\xa4._NEWLINE_Ian Flemingin luoman salaisen agentin James Bondin lempijuoma, vodkamartini, toteutetaan oikeaoppisesti sekoittamalla, ei ravistamalla. Ravistettaessa Martineista tulee sameita. James Bond -elokuvissa Bond halusi kuitenkin aina vodkamartininsa \xe2\x80\x9dravistettuna, ei sekoitettuna\xe2\x80\x9d.'